Udkast til Rådets forordning (EF) om statistisk registrering af vejgodstrafikken (97/C 341/05) (EØS-relevant tekst) KOM(97) 443 endelig udg. - 97/0233(CNS)

(Forelagt af Kommissionen den 11. september 1997)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 213,

under henvisning til udkast til forordning forelagt af Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

For at Kommissionen kan udføre de opgaver, der er pålagt den inden for rammerne af den fælles transportpolitik, skal den have adgang til sammenlignelige, pålidelige, synkroniserede, regelmæssige og komplette statistikker over omfanget af og udviklingen i den vejgodstrafik, der udføres med køretøjer indregistreret i Det Europæiske Fællesskab, samt om udnyttelsesgraden for de køretøjer, der udfører disse transporter;

ifølge Rådets direktiv 78/546/EØF af 12. juni 1978 om statistisk registrering af vejgodstrafikken inden for rammerne af en regional statistik (1), ændret ved Rådets direktiv 89/462/EØF (2), skal der ikke registreres statistiske oplysninger om de transporttyper, som ikke var tilladt på det tidspunkt, hvor disse direktiver blev vedtaget; ved den statistiske registrering, som disse direktiver omhandler, leveres der forskellige oplysninger, alt efter om det drejer sig om nationale eller internationale transporter; der leveres ingen oplysninger om udnyttelsesgraden for de køretøjer, der udfører disse transporter;

i Rådets beslutning 93/464/EØF af 22. juli 1993 om rammeprogrammet for prioriterede aktioner vedrørende statistiske oplysninger 1993-1997 (3) understregedes nødvendigheden af at udarbejde sådanne komplette, regionale statistikker, både hvad angår godstrafikken og køretøjernes rejser;

det er derfor påkrævet at ændre det system, der er omhandlet i Rådets direktiv 78/546/EØF;

indsamling af sammenlignelige og harmoniserede statistiske data i Fællesskabet giver mulighed for at oprette et integreret system, som kan levere pålidelige, kompatible og ajourførte oplysninger;

indberetningen af de fuldstændige resultater, der er indsamlet, og som er gjort anonyme, er nødvendig for at kunne vurdere, om resultaterne overordnet set er præcise;

efter et vist tidsrum skal Kommissionen fremlægge en rapport, der skal gøre det muligt at vurdere, hvordan denne forordning fungerer;

ifølge subsidiaritetsprincippet er udarbejdelsen af fælles statistiske normer, som gør det muligt at producere harmoniserede oplysninger, en opgave, som kun kan udføres effektivt på fællesskabsplan, mens indsamlingen af data i de enkelte medlemsstater forestås af de organer og institutioner, der er ansvarlige for udarbejdelsen af de officielle statistikker;

anvendelse af oplysninger, som allerede foreligger i administrative registre, kan lette de oplysningspligtiges arbejdsbyrde i forbindelse med indberetning af oplysninger;

Fællesskabet bør i startperioden yde finansiel støtte til medlemsstaterne til gennemførelse af det nødvendige arbejde;

Udvalget for Det Statistiske Program, der er nedsat ved Rådets afgørelse 89/382/EØF, Euratom (4), er blevet hørt i overensstemmelse med afgørelsens artikel 3 -

UDSTEDT FØLGENDE FORORDNING:

Artikel 1

Generel bestemmelse

Medlemsstaterne udarbejder fællesskabsstatistikker over den vejgodstrafik, der udføres ved hjælp af vare- og lastmotorkøretøjer indregistreret i en af medlemsstaterne, og om køretøjernes rejser.

Artikel 2

Definitioner

I denne forordning forstås ved:

1) Vejgodstrafik: enhver form for godsbefordring, som udføres med et vare- eller lastmotorkøretøj.

2) Vare- og lastmotorkøretøj: enhver form for enkelt motorkøretøj, sammenkoblede køretøjer eller motorkøretøj med påhængsvogn (vogntog) til godsbefordring. Et vare- og lastmotorkøretøj kan enten være en lastbil med eller uden påhængsvogn eller en motorforvogn med sættevogn.

Denne forordning finder ikke anvendelse på vejgodstrafik, der udføres med:

a) vare- og lastmotorkøretøjer, hvis vægt eller mål overskrider de normalt tilladte grænser

b) landbrugskøretøjer, militærkøretøjer og køretøjer, der tilhører offentlige myndigheder, undtagen vare- og lastmotorkøretøjer tilhørende jernbanerne.

Hver medlemsstat har desuden mulighed for fra denne forordnings anvendelsesområde at undtage vare- og lastmotorkøretøjer, hvis lasteevne eller tilladte totalvægt ligger under en nærmere fastsat grænse. Denne grænse må ikke ligge over 3,5 tons lasteevne eller 6 tons tilladt totalvægt.

3) Indregistreret: det at være opført i en medlemsstats officielle register over køretøjer, uanset om registreringen er sket i forbindelse med udlevering af nummerplader eller ej.

Udføres godstransporten af et vogntog, hvor motorkøretøjet (en lastbil eller en motorforvogn) og påhængsvognen eller sættevognen er indregistreret i hvert sit land, er vogntogets indregistreringsland det land, hvori motorkøretøjet er indregistreret.

Artikel 3

Dataindsamlingens kendetegn

1. Medlemsstaterne indsamler kendetegn vedrørende følgende områder:

a) oplysninger om køretøjet

b) oplysninger om rejsen

c) oplysninger om godset.

2. De statistiske variabler for hvert område, definitionen af disse og de klassifikationsniveauer, der anvendes til opdeling af dem, findes i bilagene til denne forordning.

3. I de metoder, medlemsstaterne fastlægger til registrering af de statistiske oplysninger, må der ikke indgå nogen form for formaliteter ved grænserne mellem medlemsstaterne.

Artikel 4

Adgang til administrative registre

De nationale statistiske myndigheder, der er ansvarlige for gennemførelsen af denne forordning, har adgang til uddrag af de administrative registre, der indeholder oplysninger, som er nødvendige for at kunne producere de i denne forordning omhandlede statistikker.

Artikel 5

Resultaternes præcision

De metoder, der anvendes ved dataindsamlingen, skal være udarbejdet på en sådan måde, at de statistiske resultater, der indberettes af medlemsstaterne, opfylder minimumskravene til præcision.

Præcisionskravene fastsættes af Kommissionen, bl.a. ved hjælp af maksimale variationskoefficienter for visse variabler og visse opdelingsniveauer, efter fremgangsmåden i artikel 12.

Artikel 6

Behandling af oplysningerne

Medlemsstaterne behandler de i henhold til artikel 3 indsamlede oplysninger således, at man når frem til sammenlignelige statistikker, hvis præcision svarer til de i artikel 5 anførte krav.

Artikel 7

Indberetning af oplysninger til Det Statistiske Kontor

1. Medlemsstaterne indberetter fuldstændige resultater om de i artikel 3 nævnte variabler samt statistiske tabeller baseret på disse variabler, herunder fortrolige oplysninger i overensstemmelse med Rådets forordning (Euratom, EØF) nr. 1588/90 af 11. juni 1990 om indberetning af fortrolige statistiske oplysninger til De Europæiske Fællesskabers Statistiske Kontor (5).

Indholdet af de statistiske tabeller, der er baseret på de i artikel 3 omhandlede variabler, fastsættes af Kommissionen efter fremgangsmåden i artikel 12.

2. De fuldstændige resultater og de statistiske tabeller leveres i form af filer. Kommissionen fastsætter, efter fremgangsmåden i artikel 12, hvilke filer og databærere, der skal anvendes ved indberetning af oplysningerne.

3. Indberetningen finder sted senest fem måneder efter slutningen af hvert observationskvartal og senest otte måneder efter slutningen af året, når der er tale om oplysninger til årsopgørelsen. Første indberetning vedrører første kvartal 1998.

Artikel 8

Rapporter

1. Medlemsstaterne forelægger senest på tidspunktet for indberetning af de første kvartalsoplysninger Kommissionen (Eurostat) en udførlig rapport om de registreringsmetoder, der er anvendt.

Endvidere meddeler medlemsstaterne i givet fald Kommissionen (Eurostat) væsentlige ændringer i de anvendte indsamlingsmetoder.

2. Medlemsstaterne meddeler én gang om året Kommissionen (Eurostat) oplysninger om stikprøvestørrelser, om det procentvise antal ikke-besvarende spørgeskemaer, og om resultaternes pålidelighed i form af standardafvigelse eller pålidelighedsinterval.

3. Kommissionen forelægger efter tre års indsamling af oplysninger Rådet en rapport om de erfaringer, der er indvundet i forbindelse med det arbejde, der er udført i henhold til denne forordning.

Artikel 9

Formidling af resultater

Bestemmelserne om formidling af statistiske oplysninger om vejgodstrafikken fastsættes efter fremgangsmåden i artikel 12.

Artikel 10

Finansiel støtte

1. I de første tre år af gennemførelsen af den i denne forordning omhandlede statistiske registrering ydes der medlemsstaterne finansiel støtte fra Fællesskabet til dækning af omkostningerne ved udførelsen af det pålagte arbejde.

2. Det beløb, der bevilges pr. år til denne aktion, fastsættes inden for rammerne af den årlige budgetprocedure.

3. Budgetmyndigheden fastsætter de årlige disponible bevillinger.

Artikel 11

Gennemførelsesbestemmelser

De nærmere bestemmelser for iværksættelse af denne forordning, herunder foranstaltninger med henblik på at tilpasse den til den økonomiske og tekniske udvikling bl.a.:

- tilpasningen af dataindsamlingens kendetegn (artikel 3) og af indholdet i bilagene til denne forordning

- præcisionskravene (artikel 5)

- beskrivelsen af dataposterne og af koderne til indberetning af de fuldstændige resultater og de statistiske tabeller samt metoden for indberetning af disse til Kommissionen (artikel 7)

- formidlingen af resultater (artikel 9),

fastsættes efter fremgangsmåden i artikel 12.

Artikel 12

Procedure

1. Kommissionen bistås af Udvalget for Det Statistiske Program (i det følgende benævnt »udvalget«), som er nedsat ved afgørelse 89/382/EØF, Euratom.

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster.

Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

Kommissionen vedtager foranstaltninger, der straks finder anvendelse. Hvis de ikke er i overensstemmelse med den af udvalget afgivne udtalelse, underrettes Rådet dog straks af Kommissionen om disse foranstaltninger.

I så fald gælder følgende:

- Kommissionen udsætter gennemførelsen af de foranstaltninger, den har truffet afgørelse om, i tre måneder regnet fra datoen for underretningen af Rådet

- Rådet kan med kvalificeret flertal træffe en anden afgørelse inden for det tidsrum, der er nævnt i ovenstående afsnit.

Artikel 13

1. Direktiv 78/546/EØF, ændret ved direktiv 89/462/EØF, ophæves fra 1. januar 1998 at regne.

2. I henhold til direktiv 78/546/EØF, ændret ved direktiv 89/462/EØF, skal medlemsstaterne levere de oplysninger vedrørende opgørelsesåret 1997, som ikke er indberettet inden 1. januar 1998.

Artikel 14

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT L 168 af 26. 6. 1978, s. 29.

(2) EFT L 226 af 3. 8. 1989, s. 8.

(3) EFT L 219 af 28. 8. 1993, s. 1.

(4) EFT L 181 af 28. 6. 1989, s. 47.

(5) EFT L 151 af 15. 6. 1990, s. 1.

BILAG A

LISTE OVER VARIABLER

Der skal leveres fuldstændige resultater om:

A1. køretøjet

A2. rejsen

A3. godset (i basistransportoperationen).

A1. VARIABLER VEDRØRENDE KØRETØJET

Vare- og lastmotorkøretøjet kan enten være et enkelt køretøj (lastbil) eller et vogntog, dvs. sammenkoblede køretøjer (lastbil med påhængsvogn, motorforvogn med sættevogn).

Der skal leveres følgende oplysninger om køretøjet

- akselkonfiguration, i overensstemmelse med bilag B

- motorkøretøjets alder (lastbil eller motorforvogn) angivet i år (at regne fra året for første indregistrering)

- tilladte totalvægt, i 100 kg

- lastevne, i 100 kg

- operationstype (for fremmed regning/for egen regning)

- samlet antal tilbagelagte km i undersøgelsesperioden:

- med last

- uden last (herunder motorforvognes tomkørsel)

- vægtning af køretøjet, anvendes for at kunne udarbejde komplette resultater på grundlag af basisoplysninger, såfremt indsamlingen af oplysninger sker ved stikprøve.

Successive konfigurationer

Når det undersøgte motorkøretøj er en lastbil, der anvendes alene (dvs. uden at der i løbet af undersøgelsesperioden er tilkoblet påhængsvogn), udgør denne alene vare- og lastmotorkøretøjet.

Men når det undersøgte motorkøretøj er en motorforvogn, hvortil der kobles en sættevogn, eller når der er tale om en lastbil, hvortil der kobles en påhængsvogn, vedrører de i henhold til forordningen krævede oplysninger vare- og lastmotorkøretøjet i sin helhed (altså hele vogntoget), og der kan i så tilfælde være tale om ændringer i konfigurationen i løbet af undersøgelsesugen (der kan være tale om en lastbil, som tilkobles en påhængsvogn, eller som skifter påhængsvogn i løbet af perioden; eller der kan være tale om en motorforvogn, som skifter sættevogn). Man bliver derfor nødt til at registrere disse successive konfigurationer, da der skal leveres oplysninger om køretøjet for hver enkelt rejse. Er det ikke muligt at registrere disse successive konfigurationer, skal man som værdier for variablerne vedrørende køretøjet vælge dem, der refererer til konfigurationen ved begyndelsen af den første rejse med last i undersøgelsesperioden.

Ændring i operationstype

På samme måde kan transporten, afhængig af hvilke rejser der er tale om, være udført snart for egen regning, snart for fremmed regning, og der skal oplyses operationstype for hver enkelt rejse. Er det ikke muligt at registrere disse ændringer, angives som operationstype-variabel den operationstype, der anvendes mest.

Definitioner af de køretøjstyper, der er nævnt i forordningen

- Motorkøretøj:

køretøj forsynet med en motor, som udgør dets eneste middel til fremdrift, der normalt anvendes til person- eller godsbefordring eller til at trække køretøjer på vejen til person- eller godsbefordring.

- Vare og lastkøretøj:

motorkøretøj, som udelukkende eller hovedsagelig er beregnet til godstransport (lastbil, påhængsvogn, sættevogn).

- Vare- og lastmotorkøretøj:

et enkelt vare- og lastmotorkøretøj, vogntog eller sammenkoblede vare- og lastkøretøjer. Et vare- og lastmotorkøretøj kan enten være en lastbil med eller uden påhængsvogn eller en motorforvogn med sættevogn.

- Lastbil:

motorkøretøj med fast lad, som udelukkende eller hovedsagelig er beregnet til godsbefordring.

- Motorforvogn:

motorkøretøj, som udelukkende eller hovedsagelig er beregnet til at trække andre køretøjer, som ikke er selvdrevne (navnlig sættevogne).

- Påhængsvogn:

køretøj til godsbefordring, som er beregnet til at blive trukket af et motorkøretøj.

- Sættevogn:

køretøj (uden foraksel) til godsbefordring, som er sådan udformet, at en del af køretøjet og en væsentlig del af lasten hviler på motorforvognen.

- Sammenkoblede køretøjer:

motorforvogn sammenkoblet med sættevogn.

- Motorkøretøj til godsbefordring med påhængsvogn:

påhængsvogn tilkoblet et vare- og lastmotorkøretøj.

Sammenkoblede køretøjer med en ekstra påhængsvogn henhører under denne kategori.

- Indregistreret:

det at være indregistreret i et officielt register over køretøjer, uanset om registreringen er sket i forbindelse med udlevering af nummerplader eller ej.

- Lasteevne:

den højst tilladte vægt af godset, som fastsat af den kompetente myndighed i registreringslandet.

Når vare- og lastmotorkøretøjet er et vogntog bestående af en lastbil med påhængsvogn, er lasteevnen for vogntoget summen af hhv. lastbilens og påhængsvognens lasteevne.

- Tilladt totalvægt:

summen af vægten af et køretøj (eller et vogntog), som står stille og er køreklar, og vægten af den tilladte last, som fastsat af den kompetente myndighed i registreringslandet.

A2. VARIABLER VEDRØRENDE REJSEN

I løbet af undersøgelsesperioden udfører vare- og lastmotorkøretøjet rejser enten uden last (lastbilen, påhængsvognen eller sættevognen indeholder hverken varer eller tomme emballager: de er »helt tomme«) eller med last (lastbilen, påhængsvognen eller sættevognen indeholder enten varer eller tomme emballager, idet tomme emballager betragtes som en særskilt vare). Vare- og lastmotorkøretøjets tilbagelagte distance med last er distancen mellem første pålæsningssted og sidste aflæsningssted (hvor vare- og lastmotorkøretøjet aflæsses helt). En rejse med last kan således omfatte flere basistransportoperationer.

Der skal leveres følgende oplysninger om hver enkelt rejse:

- rejsetype, i overensstemmelse med nomenklaturen i bilag C.

- varens (varernes) vægt, bruttovægt i 100 kg

- pålæsningssted (sted for pålæsning af vare- og lastmotorkøretøjet ved en rejse med last):

- definition: stedet for pålæsning af køretøjet ved en rejse med last er det første sted, hvor der læsses varer på vare- og lastkøretøjet, som forinden var helt tomt (eller det sted, hvor motorforvognen tilkobles en læsset sættevogn). Ved en rejse uden last er det aflæsningsstedet for den rejse med last, som går umiddelbart forud herfor (begrebet »begyndelsessted for rejse uden last«)

- kodning: pålæsningsstedet kodes i overensstemmelse med niveau III i NUTS-nomenklaturen, når det er inden for Det Europæiske Økonomiske Samarbejdsområde (EØS), og i overensstemmelse med Geonomenklaturen, når det er uden for EØS

- aflæsningssted (stedet for aflæsning af vare- og lastmotorkøretøjet ved en rejse med last):

- definition: stedet for aflæsning af køretøjet ved en rejse med last er det sidste sted, hvor der læsses varer af vare- og lastmotorkøretøjet, som herefter er helt tomt (eller det sted, hvor motorforvognen ikke længere er tilkoblet en læsset sættevogn). Ved en rejse uden last er det pålæsningsstedet for den rejse med last, som følger umiddelbart efter denne (begrebet »afslutningssted for rejse uden last«)

- kodning: aflæsningsstedet kodes i overensstemmelse med niveau III i NUTS-nomenklaturen, når det er inden for Det Europæiske Økonomiske Samarbejdsområde (EØS), og i overensstemmelse med Geonomenklaturen, når det er uden for EØS

- tilbagelagt distance: den faktisk tilbagelagte distance eksklusive den distance, der er tilbagelagt, mens vare- og lastmotorkøretøjet blev transporteret af et andet transportmiddel

- antal ton-km udført i løbet af rejsen

- gennemrejste lande (højst fem), kodet efter Geonomenklaturen

- evt. stedet, hvor motorkøretøjet læsses på et andet transportmiddel, kodet i overensstemmelse med niveau III i NUTS-nomenklaturen, når det er inden for Det Europæiske Økonomiske Samarbejdsområde (EØS), og i overensstemmelse med Geonomenklaturen, når det er uden for EØS

- evt. stedet, hvor motorkøretøjet læsses af et andet transportmiddel, kodet i overensstemmelse med niveau III i NUTS-nomenklaturen, når det er inden for Det Europæiske Økonomiske Samarbejdsområde (EØS), og i overensstemmelse med Geonomenklaturen, når det er uden for EØS

- kendetegnet »fuldt læsset« (mulighed 2) eller »ikke fuldt læsset« (mulighed 1) for vare- og lastmotorkøretøjet under den pågældende rejse, udtrykt i maksimalt udnyttet lastvolumen under rejsen (mulighed 0 = pr. konvention for rejser uden last).

A3. VARIABLER VEDRØRENDE GODSET (I EN BASISTRANSPORTOPERATION)

I løbet af en rejse med last kan der udføres flere basistransportoperationer. Ved en basistransportoperation forstås transport af en type varer (defineret under henvisning til et givet klassifikationsniveau) mellem deres pålæsningssted og aflæsningssted.

Der skal leveres følgende oplysninger om en basistransportoperation under en rejse med last:

- arten af den vare, der transporteres, i overensstemmelse med varegrupperne i en passende klassifikation (jf. bilag D), inkl. gruppen »Udelukkende emballager«

- varens vægt, bruttovægt i 100 kg

- evt. oplysning om, hvorvidt varen tilhører en kategori af farligt gods, defineret i overensstemmelse med de i bilag E angivne hovedkategorier i ADR-konventionen (Den europæiske konvention om international transport af farligt gods ad vej)

- varens fremtrædelsesform, defineret i overensstemmelse med første ciffer i De Forenede Nationers anbefaling nr. 21, som angivet i bilag F

- pålæsningsstedet for varen, kodet i overensstemmelse med niveau III i NUTS-nomenklaturen, når det er inden for Det Europæiske Økonomiske Samarbejdsområde (EØS), og i overensstemmelse med Geonomenklaturen, når det er uden for EØS

- aflæsningsstedet for varen, kodet i overensstemmelse med niveau III i NUTS-nomenklaturen, når det er inden for Det Europæiske Økonomiske Samarbejdsområde (EØS), og i overensstemmelse med Geonomenklaturen, når det er uden for EØS

- tilbagelagt distance: den faktisk tilbagelagte distance eksklusive den distance, der er tilbagelagt, mens vare- og lastmotorkøretøjet blev transporteret af et andet transportmiddel.

TRANSPORTOPERATIONER UDFØRT UNDER EN REJSE AF TYPEN »INDSAMLINGS- ELLER DISTRIBUTIONSRUNDE«

(type 3 under rejsetype)

Ved denne type rejse, med mange pålæsnings- og/eller aflæsningssteder, er det praktisk taget umuligt at kræve, at transportørerne beskriver basistransportoperationerne.

Ved sådanne rejser, der registreres som sådanne, vil man som regel opstille en enkelt, fiktiv basistransportoperation på grundlag af oplysningerne om rejsen.

Hver medlemsstat meddeler Kommissionen sin definition af denne type rejse og gør rede for de forenklede hypoteser, den er nødt til at anvende ved indsamlingen af oplysninger om de tilsvarende transportoperationer.

Metodologisk bilag Rejse med last samt basistransportoperation

Alt efter medlemsstat gennemføres indsamlingen af oplysninger:

- enten ved at beskrive hver enkelt basis-godstransportoperation (med supplerende registrering af rejser uden last)

- eller ved at beskrive de rejser, der er foretaget af køretøjet med henblik på at gennemføre disse basis-godstransportoperationer.

I de fleste tilfælde gennemføres der under en rejse med last én og kun én basistransportoperation med:

- kun én type vare pålæsset (med henvisning til den anvendte varenomenklatur, i dette tilfælde de af NST/R-nomenklaturen afledte 24 grupper)

- kun ét varepålæsningssted

- kun ét vareaflæsningssted.

De to metoder, der anvendes, er således fuldstændig ens, og ved hjælp af de oplysninger, der indsamles ved den ene eller den anden metode, er det muligt på én og samme tid at beskrive:

- godstransporterne (samtlige basis- og godstransportoperationer)

- de rejser, der foretages af de pågældende transportkøretøjer, med registrering af transportkapaciteten og udnyttelsen af denne kapacitet (rejse med last, med udnyttelseskoefficient; rejse uden last).

Inden for rammerne af denne forordning bør man både beskrive godstransporterne og køretøjernes rejser. Men det er ikke hensigtsmæssigt at pålægge transportørerne en urimelig stor statistisk arbejdsbyrde ved at kræve, at de fremover detaljeret beskriver godstransporterne og køretøjernes rejser.

De nationale statistiske kontorer skal i forbindelse med kodningen af spørgeskemaerne rekonstruere de oplysninger, der ikke udtrykkeligt kræves af transportørerne, på grundlag af de oplysninger, de indsamler enten vedrørende »basistransportoperationer« eller »køretøjernes rejes«.

Problemet melder sig, når der i løbet af en rejse med last foretages flere basistranportoperationer, hvilket kan skyldes:

- at der er flere varepålæsnings- og/eller vareaflæsningssteder (vel at mærke i et begrænset antal, for ellers er der tale om opsamlings- eller fordelingsrundture, som skal behandles på en særlig måde).

I dette tilfælde foretages der en registrering af disse forskellige varepålæsnings- og/eller vareaflæsningssteder for at kunne foretage en korrekt beregning af det antal ton-km, der er udført i løbet af rejsen, og den statistiske myndighed kan således rekonstruere basistransportoperationerne.

- og/eller at der er flere forskellige varetyper blandt de varer, der transporteres under en rejse med last, hvilket som regel undgår den statistiske kontrol, eftersom det kun er varetypen, der kræves oplyst (en enkelt type eller hovedtypen).

Man accepterer i så fald det heraf følgende informationstab, og de medlemsstater, som foretager denne form for simplificering, meddeler udtrykkeligt Kommissionen dette.

BILAG B

AKSELKONFIGURATIONSNOMENKLATUR

Når der er tale om et vogntog, beregnes antallet af aksler på basis af hele vogntoget, dvs. lastbil og påhængsvogn, eller motorforvogn og sættevogn.

>TABELPOSITION>

BILAG C

REJSETYPENOMENKLATUR

1. Rejse med last omfattende kun én basistransportoperation

2. Rejse med last omfattende flere transportoperationer, men som ikke betragtes som en indsamlings- eller distributionsrunde

3. Rejse med last af typen indsamlings- eller distributionsrunde

4. Rejse uden last

BILAG D

VARENOMENKLATUR

Varenomenklaturen vil være i overensstemmelse med NST/R, indtil Kommissionen efter samråd med medlemsstaterne beslutter, at den skal erstattes af en ny. Nomenklaturen omfatter også gruppen »Udelukkende emballager«

>TABELPOSITION>

>TABELPOSITION>

BILAG E

NOMENKLATUR FOR KATEGORIER AF FARLIGT GODS (1*)

>TABELPOSITION>

(1*) Hver kategori svarer enten til en klasse, eller til en underopdeling af en klasse, i nomenklaturen over typer af farligt gods i forbindelse med Den europæiske konvention om international transport af farligt gods ad vej (ADR) - De Forenede Nationers Økonomiske Kommission for Europa.

BILAG F

GODSTYPENOMENKLATUR (1*)

>TABELPOSITION>

(1*) De Forenede Nationers Økonomiske Kommission for Europa - Koder for godstyper, emballager og emballeringsmaterialer, anbefaling nr. 21 vedtaget af Arbejdsgruppen vedrørende forenkling af de internationale handelsprocedurer, Genève, marts 1986.